PRIJEDLOG ODLUKE

Na temelju članka 95. Zakona o komunalnom gospodarstvu („Narodne novine" br. 68/18) i članka 13. Statuta Općine Medulin („Službene novine” Općine Medulin br. 2/13, 2/18 i 8/18) Općinsko vijeće Općine Medulin na \_\_\_\_ sjednici održanoj dana \_\_\_ veljače 2019. godine, donijelo je slijedeću

**O D L U K U**

**O K O M U N A L N O J N A K N A D I**

**I. OPĆE ODREDBE**

**Članak 1.**

Ovom Odlukom utvrđuju se mjerila i uvjeti za plaćanje komunalne naknade u Općini Medulin a naročito naselja u Općini Medulin u kojima se naplaćuje komunalna naknada, područja zona u Općini Medulin u kojima se naplaćuje komunalna naknada, koeficijent zone (Kz) za pojedine zone u Općini Medulin u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, obveznici i obveze plaćanja komunalne naknade, rok plaćanja komunalne naknade, nekretnine važne za Općinu Medulin koje se u potpunosti, djelomično ili privremeno oslobađaju od plaćanja komunalne naknade i opći uvjeti i razlozi zbog kojih se u pojedinačnim slučajevima odobrava potpuno, djelomično ili privremeno oslobađanje od plaćanja komunalne naknade.

**Članak 2.**

(1) Komunalna naknada plaća se za stambeni prostor, garažni prostor, poslovni prostor, građevinsko zemljište koje služi obavljanju poslovne djelatnosti i neizgrađeno građevinsko zemljište.

(2) Komunalna naknada plaća se za nekretnine iz stavka 1. ovoga članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Medulin.

(3) Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

(4) Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.

**Članak 3.**

(1) Komunalna naknada obračunava se po četvornome metru (m2) površine nekretnine za koju se utvrđuje obveza plaćanja komunalne naknade i to za:

1. stambeni, poslovni i garažni prostor po jedinici korisne površine, koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine" br. 40/97)

2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

(2) Iznos komunalne naknade po četvornome metru (m2) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

(3) Vrijednost boda komunalne naknade (B) određuje Odlukom Općinsko vijeće Općine Medulin, a određuje se u kunama po četvornome metru (m2) korisne površine stambenog prostora godišnje u prvoj zoni Općine Medulin.

###### II. PODRUČJA ZONA U KOJIMA SE NAPLAĆUJE KOMUNALNA NAKNADA

**Članak 4.**

(1) Komunalna naknada plaća se na cijelom području Općine Medulin i to za naselja Medulin, Pomer, Premantura, Banjole, Vinkuran, Pješčana Uvala, Vintijan i Valbonaša.

(2) U Općini Medulin utvrđuje se pet (5) zona za određivanje visine komunalne naknade obzirom na uređenost i opremljenost zone komunalnom infrastrukturom i položaj područja zone i to kako slijedi:

**I. zona** - sva područja udaljena do 100 metara od obalne linije i građevinska područja turističko-ugostiteljske namjene sukladno Prostornom planu uređenja Općine Medulin, u daljnjem tekstu PPUO Općine Medulin (na grafičkom prikazu označeno zelenom bojom);

**II. zona** - sva građevinska područja naselja (stambene namjene) koja se nalaze izvan 100 metara od obalne linije (na grafičkom prikazu označeno plavom bojom);

**III. zona** - sva područja poljoprivredne namjene te područja šumske namjene sukladno Prostornom planu uređenja Općine Medulin (na grafičkom prikazu označeno ljubičastom bojom) odnosno područja izvan granica obuhvata građevinskog područja Općine Medulin;

**IV. zona** - sva područja gospodarsko-proizvodne namjene sukladno Prostornom planu uređenja Općine Medulin te građevinsko područje ugostiteljsko-turističke namjene i to zabavni centar Campanož (na grafičkom prikazu prikazano crvenom bojom);

**V. zona** – sva područja u građevinskom području sportsko-rekreacijske namjene te ne građevinska područja rekreacijsko-zabavne namjene područja Cave Romane (na grafičkom prikazu označeno narančastom bojom).

(3) Grafički prikaz područja zona čini sastavni dio ove Odluke. (prilog 1)

**III. KOEFICIJENT ZONE**

**Članak 5.**

Utvrđuju se koeficijenti zona (Kz) u svrhu određivanja komunalne naknade za:

I. zonu 1,00

II. zonu 0,95

III. zonu 0,60

IV. zonu 0,50

V. zonu 0,40

**IV. KOEFICIJENT NAMJENE**

**Članak 6.**

Utvrđuju se koeficijenti namjene nekretnina (Kn) za:

- stambeni prostor i prostor iznajmljivača - građana koji služi pružanju ugostiteljskih usluga (usluga smještaja) u domaćinstvu temeljem rješenja nadležnog Ureda državne uprave

- 1,00

- stambeni i poslovni prostor koji koriste neprofitne udruge građana - 1,00

- garažni prostor, skladište, konoba - 1,00

- neizgrađeno građevinsko zemljište - 0,05

- poslovni prostor ovisno o djelatnosti odnosno pretežitoj djelatnosti **po područjima**, (prema metodologiji Nacionalne klasifikacije djelatnosti 2007. – NKD 2007., „Narodne novine" br. 58/2007) kako slijedi:

A. za poljoprivredu, šumarstvo i ribarstvo – 1,00

B. za rudarstvo i vađenje - 10,00

C. za prerađivačku industriju – 3,00

D. za opskrbu električnom energijom, vodom, plinom, parom i klimatizacija - 10,00

E. za opskrbu vodom: uklanjanje otpadnih voda, gospodarenje otpadom te za

djelatnosti sanacije okoliša - 8,00 osim

Gospodarenje opasnim otpadom odnosno NKD 38 – 10,00

F. za građevinarstvo – 8,00

G. za trgovinu na veliko i na malo te popravak motornih vozila i motocikala - 7,00

osim za skupine od 47.2 do 47.7 i to:

- Trgovina na malo hranom, pićima i duhanskim proizvodima u specijaliziranim prodavaonicama NKD 47.2 - 1,00

- Trgovina na malo motornim gorivima i mazivima u specijaliziranim prodavaonicama NKD 47.3 - 1,00

- Trgovina na malo informacijsko-komunikacijskom opremom u

specijaliziranim prodavaonicama NKD 47.4 – 1,00

- Trgovina na malo ostalom opremom za kućanstvo u specijaliziranim prodavaonicama NKD 47.5 -1,00

- Trgovina na malo proizvodima za kulturu i rekreaciju u specijaliziranim prodavaonicama NKD 47.6 -1,00

- Trgovina na malo ostalom robom u specijaliziranim prodavaonicama NKD 47.7 – 1,00

H. za prijevoz i skladištenje – 3,75

I. za djelatnosti pružanja smještaja te pripremanje i usluživanje hrane – 10,00 osim

Djelatnosti pripreme i usluživanja hrane i pića NKD 56 – 8,00

J. za informacije i komunikacije - 3,00

K. za financijske djelatnosti i djelatnost osiguranja - 10,00

L. za poslovanje nekretninama - 10,00

M. za stručne, znanstvene i tehničke djelatnosti – 8,00 osim

Znanstveno istraživanje i razvoj (NKD 72) – 1,00

N. za administrativne i pomoćne uslužne djelatnosti - 8,00

O. za javnu upravu i obranu te za obvezno socijalno osiguranje - 3,00

P. za obrazovanje - 1,00

Q. za djelatnosti zdravstvene zaštite i socijalne skrbi - 1,00

R. za umjetnost, zabavu i rekreaciju - 1,00 osim

Kockanje i klađenje (NKD 92) - 10,00

Fitnes centri (NKD 93.13) - 1,00

Zabavne i rekreacijske djelatnosti (NKD 93.29) – 8,00 ( rad rekreacijskih

prometnih objekata, npr. marina )

S. za ostale uslužne djelatnosti - 1,00

T. za djelatnosti kućanstava kao poslodavaca te za djelatnosti kućanstava koja

proizvode različitu robu i obavljaju različite usluge za vlastite potrebe - 1,00

U. za djelatnosti izvan teritorijalnih organizacija i tijela - 10,00

- poslovni prostori - terase otkrivene: 25% pripadajućeg koeficijenta, a ne može biti

manji od 1,00

- poslovni prostori – terase natkrivene: 50 % pripadajućeg koeficijenta, a ne može biti

manji od 1,00

**Članak 7.**

(1) Koeficijent namjene za građevinsko zemljište koje služi obavljanju poslovne djelatnosti iznosi 10% koeficijenta namjene koji je određen za poslovni prostor.

(2) U slučaju da u zgradi izgrađenoj na građevinskoj čestici, odnosno unutar kompleksa zemljišta koje služi u poslovne svrhe ima više vlasnika prostora obveznika plaćanja komunalne naknade, pripadajuća površina zemljišta određuje se razmjerno korisnoj površini njihovog poslovnog prostora u odnosu na ukupnu korisnu površinu zgrade, a kod kompleksa zemljišta u odnosu na ukupnu korisnu površinu svih zgrada unutar kompleksa.

**Članak 8.**

Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, uz predočen dokaz, koeficijent namjene umanjuje se za 50%, ali za poslovni prostor ne može biti manji od koeficijenta namjene stambenog prostora (1,00), odnosno za građevinsko zemljište ne može biti manji od 0,05.

Umanjenje koeficijenta namjene iz stavka 1. ovog članka ostvaruje se temeljem zahtjeva obveznika plaćanja kojeg je dužan podnijeti nadležnom upravnom tijelu do 15. siječnja za prethodnu kalendarsku godinu s dokumentacijom kojom dokazuje neobavljanje djelatnosti više od 6 mjeseci odnosno obavljanje djelatnosti manje od 6 mjeseci u kalendarskoj godini.

**Članak 9.**

Ako se u jednom poslovnom prostoru obavlja više djelatnosti sa različitim koeficijentima namjene nadležno upravno tijelo utvrdit će obvezu plaćanja komunalne naknade prema pretežitoj djelatnosti odnosno osnovnoj djelatnosti u skladu sa metodologijom iz Odluke o nacionalnoj klasifikaciji djelatnosti 2007. – NKD 2007.

**Članak 10.**

Za poslovne prostore koji se kontinuirano kroz duže vrijeme ne koriste u svrhu obavljanja djelatnosti (prazni poslovni prostori) koeficijent namjene se utvrđuje prema pretežitoj djelatnosti koja se obavljala u tom prostoru prije prestanka korištenja.

Ukoliko se poslovni prostor prije uopće nije koristio, koeficijent namjene određuje se za djelatnost koja je aktom o gradnji predviđena za korištenje a ako nije poznata činjenica o prethodnoj djelatnosti kao ni činjenica o namjeni korištenja iz akta o gradnji, obračunska vrijednost koeficijenta takvog poslovnog prostora iznosi 4.

**Članak 11.**

Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području Općine Medulin.

Ukoliko obveznik plaćanja komunalne naknade iz prethodnog stavka kojemu je visina komunalne naknade rješenjem određena u većem iznosu od utvrđenog u prethodnom stavku po završnom računu dostavi dokaz o ostvarenom godišnjem prihodu, u obnovljenom postupku komunalna naknada obračunati će se tako da iznosi 1,5 % ukupnog godišnjeg prihoda.

###### V. OBVEZNIK I ROKOVI PLAĆANJA KOMUNALNE NAKNADE

**Članak 12.**

(1) Obveznik plaćanja komunalne naknade je vlasnik ili korisnik stambenog prostora, poslovnog prostora, garažnog prostora, građevinskog zemljišta koje služi obavljanju poslovne djelatnosti i neizgrađenog građevinskog zemljišta na području Općine Medulin.

(2) Korisnik nekretnine plaća komunalnu naknadu:

1. ako je na njega obveza plaćanja te naknade prenesena pisanim ugovorom

2. ako nekretninu koristi bez pravne osnove ili

3. ako se ne može utvrditi vlasnik.

(3) Vlasnik nekretnine solidarno jamči za plaćanje komunalne naknade, ako je obveza plaćanja te naknade prenesena na korisnika nekretnine pisanim ugovorom.

(4) Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine,

4. danom početka korištenja nekretnine koja se koristi bez pravne osnove.

(5) Obveznik plaćanja komunalne naknade iz stavka 1. ovoga članka dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine) prijaviti upravnom odjelu nadležnom za poslove komunalnog gospodarstva Općine Medulin nastanak te obveze odnosno promjenu podataka.

(6) Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

**Članak 13.**

(1) Rješenje o komunalnoj naknadi donosi upravno tijelo nadležno za poslove komunalnog gospodarstva Općine Medulin u skladu s ovom Odlukom i Odlukom o vrijednosti boda komunalne naknade (B) u postupku pokrenutom po službenoj dužnosti.

(2) Rješenje o komunalnoj naknadi donosi se do 31. ožujka tekuće godine, ako se odlukom Općinskog vijeća Općine Medulin mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

(3) Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

(4) Rješenjem o komunalnoj naknadi utvrđuje se:

1. iznos komunalne naknade po četvornome metru (m2) nekretnine

2. obračunska površina nekretnine

3. godišnji iznos komunalne naknade

4. mjesečni iznos komunalne naknade odnosno iznos obroka komunalne naknade ako se naknada ne plaća mjesečno i

5. rok za plaćanje mjesečnog iznosa komunalne naknade odnosno iznosa obroka komunalne naknade ako se naknada ne plaća mjesečno.

(5) Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i mjesečnog iznosa komunalne naknade po četvornome metru (m**2**) površine nekretnine sa brojem mjeseci u godini odnosno 12 za cijelu kalendarsku godinu.

(6) Ništavo je rješenje o komunalnoj naknadi koje nema sadržaj propisan stavkom 4. ovog članka.

(7) Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba upravnom tijelu županije nadležnom za poslove komunalnog gospodarstva.

**Članak 14.**

Komunalna naknada utvrđuje se u godišnjem iznosu.

Komunalna naknada plaća se u korist proračuna Općine Medulin mjesečno s danom dospijeća zadnjeg dana slijedećeg mjeseca.

Iznimno, za stambeni prostor komunalna naknada može se plaćati dvomjesečno s dospijećem zadnjeg dana mjeseca koji slijedi nakon obračunskog razdoblja.

Ukoliko je iznos komunalne naknade na poslovni prostor manji od 50,00 kn mjesečno a za stambeni prostor manji od 50,00 kn dvomjesečno, komunalna naknada plaća se jednom godišnje s dospijećem 30. lipnja tekuće godine.

Ukoliko obveznik plaćanja komunalne naknade ne ispuni obvezu po dospijeću na dospjelo dugovanje obračunat će se zakonska zatezna kamata.

###### VI. OSLOBAĐANJE OD OBVEZE PLAĆANJA KOMUNALNE NAKNADE

**Članak 15.**

(1) Od obveze plaćanja komunalne naknade **u potpunosti** se oslobađaju nekretnine važne za Općinu Medulin kako slijedi:

1. nekretnine u vlasništvu Općine Medulin i nekretnine dane na korištenje Općini Medulin te nekretnine u vlasništvu Istarske županije,
2. nekretnine u kojima obavljaju djelatnosti trgovačka društva, javne ustanove i druge pravne osobe, kojima je osnivač i vlasnik Općina Medulin te udruge građana iz područja sporta, kulture i fizičke kulture, humanitarne i slične udruge,
3. nekretnine koje se upotrebljavaju za djelatnost javnog predškolskog, osnovnog, srednjeg i visokog obrazovanja, muzeja kojih je osnivač Republika Hrvatska i arhiva,
4. nekretnine koje koriste ustanove zdravstvene zaštite i socijalne skrbi u vlasništvu Republike Hrvatske i Istarske županije,
5. nekretnine koje se koriste za obavljanje vatrogasne djelatnosti,
6. nekretnine koje služe vjerskim zajednicama za obavljanje njihove vjerske i obrazovne djelatnosti,
7. za građevna zemljišta na kojima su spomen obilježja, spomen područja i masovne grobnice,
8. smještene u povijesnoj jezgri naselja Medulin sukladno Urbanističkom planu uređenja Općine Medulin - UPU Medulin (Službene novine Općine Medulin 02/16.) i potvrdi Upravnog odjela nadležnog za prostorno uređenje o činjenici da se predmetna nekretnina nalazi u povijesnoj jezgri naselja Medulin i to samo za vlasnike ili korisnike poslovnih prostora **osim** za djelatnosti banaka, osiguranja, pošta i telekomunikacija, igara na sreću, noćnih i disko klubova i to **privremeno** za razdoblje od 1. ožujka 2019. godine do 1. ožujka 2024. godine, sve sukladno grafičkom prikazu zone povijesne jezgre Općine Medulin.

(2) Grafički prikaz područja povijesne jezgre naselja Medulin čini sastavni dio ove Odluke. (prilog 2)

(3) Od obveze plaćanja komunalne naknade **djelomično** će se osloboditi nekretnine koje koriste trgovačka društva, javne ustanove i druge pravne osobe u suvlasništvu Općine Medulin razmjerno postotku udjela Općine Medulin u vlasništvu istih.

(4) Za nekretnine iz stavka 1. i 2. ovoga članka koje se daju u najam, podnajam, zakup, podzakup ili na raspolaganje drugim pravnim i fizičkim osobama plaća se komunalna naknada.

(5) Obveznik plaćanja je pravna ili fizička osoba koja koristi nekretninu iz stavka 4. ovoga članka.

**Članak 16.**

1. U pojedinačnim slučajevima ovisno o statusu podnositelja zahtjeva može se odobriti **potpuno** odnosno **privremeno** oslobađanje od plaćanja komunalne naknade:
2. osobama koje su korisnici prava na stalnu pomoć za uzdržavanje sukladno propisima kojima se uređuje socijalna skrb,
3. osobama koje su korisnici mirovine sa zaštitnim dodatkom odnosno najniže mirovine,
4. privremeno nezaposlenom samohranom roditelju za vrijeme trajanja nezaposlenosti,
5. osobama koje su korisnici pomoći za uzdržavanje na temelju važećih propisa kojima se uređuje socijalna skrb,
6. osobama koje su korisnici prava sukladno Odluci o socijalnoj skrbi Općine Medulin odnosno odluci Socijalnog vijeća Općine Medulin,
7. osobama koji su vlasnici odnosno korisnici nekretnine sa popisa aktivnih članova Dobrovoljne vatrogasne postrojbe DVD Medulin i to do iznosa od =600,00 kuna godišnje,
8. obveznik koji ima status 80 % i više tjelesnog invaliditeta, sukladno posebnim propisima.

Rješenje o oslobađanju od plaćanja komunalnog doprinosa iz st.1. t.7. ovog članka donosi se na zahtjev stranke. Zahtjev za oslobađanje od obveze plaćanja komunalne naknade podnosi se nakon izvršnosti rješenja kojim je utvrđen stupanj invaliditeta.

(2) Zahtjev za oslobađanje od obveze plaćanja komunalne naknade podnosi se najkasnije do 31. ožujka tekuće godine za tu godinu.

(3) Uz zahtjev iz stavka 2. ovoga članka podnositelj zahtjeva dužan je priložiti uvjerenje o visini ukupnih prihoda svih članova obiteljskog domaćinstva za prethodnu godinu, uvjerenje o prebivalištu odnosno drugu dokaznu dokumentaciju kojom se potvrđuje status korisnika prava.

(4) Prihodom u smislu ovog članka smatra se prihod ostvaren na osnovi samostalnog i nesamostalnog rada, mirovine i drugih prihoda prema propisima o porezu na dohodak.

**Članak 17.**

Od obveze plaćanja komunalne naknade potpuno odnosno privremeno će se osloboditi vlasnici ili korisnici nekretnina iz članka 16. ove Odluke pod uvjetom da te nekretnine ne daju u zakup, podzakup, najam, podnajam, na korištenje i sl.

**Članak 18.**

Upravno tijelo nadležno za poslove komunalnog gospodarstva donosi rješenje o potpunom, djelomičnom ili privremenom oslobađanju od plaćanja komunalne naknade na temelju zahtjeva stranke ili po službenoj dužnosti.

**Članak 19.**

U slučaju oslobađanja od plaćanja komunalne naknade iz članka 15., 16. i 17. ove Odluke novčana sredstva potrebna za održavanje komunalne infrastrukture sukladno zakonu osigurati će se iz proračuna Općine Medulin iz sredstava poreznih prihoda.

**VII. PRIJELAZNE I ZAVRŠNE ODREDBE**

**Članak 20.**

Danom stupanja na snagu ove Odluke prestaje važiti Odluka o komunalnoj naknadi Općine Medulin („Službene novine“ Općine Medulin broj 2/2007)

**Članak 21.**

Ova Odluka objavljuje se u „Službenim novinama” Općine Medulin, a stupa na snagu od 01. 03. 2019. godine.

Klasa:

Urbroj:

Medulin, \_\_\_\_\_\_ 2019.

OPĆINSKO VIJEĆE OPĆINE MEDULIN

###### PREDSJEDNIK

###### Marko Zlatić